b'\n_START_ARTICLE_\nMarkus Kuikka\n_START_PARAGRAPH_\nMarkus Kuikka (s. 9. hein\xc3\xa4kuuta 1959 Helsinki) on suomalainen gamban- ja sellonsoittaja, joka soittaa my\xc3\xb6s harvinaisempia instrumentteja kuten barytonia ja arpeggionea. _NEWLINE_Kuikka opiskeli sellonsoittoa Seppo Laamasen johdolla Sibelius-Akatemiassa. Musiikin maisterin tutkinnon h\xc3\xa4n suoritti 2003 ja valmistui 2009 tohtoriksi Sibelius-Akatemian DocMus-yksik\xc3\xb6n taiteellisessa tohtorikoulutuksessa. Kuikka on opiskellut gamban, barytonin ja arpeggionen soittoa yksityisesti ja my\xc3\xb6s osallistunut lukuisille mestarikursseille._NEWLINE_Kuikka on toiminut Sibelius-Akatemiassa DocMus-yksik\xc3\xb6ss\xc3\xa4 erilaisissa opetusteht\xc3\xa4viss\xc3\xa4. H\xc3\xa4n on konsertoinut omissa ja eri yhtyeiden konserteissa, erityisesti Suomalaisen Barytontrion kanssa joka on vieraillut my\xc3\xb6s Saksassa, Ven\xc3\xa4j\xc3\xa4ll\xc3\xa4 ja Ranskassa. _NEWLINE_Kuikka toimi 1978-2008  Kuopion kaupunginorkesterin soolosellistin\xc3\xa4. H\xc3\xa4n on ollut mukana perustamassa BarokkiKuopiota, vanhan musiikin festivaalia, ja toiminut sen taiteellisena johtajana. _NEWLINE_Markus Kuikan is\xc3\xa4 on sotilaskapellimestari Arvo Kuikka ja poika cembalisti Lasse Kuikka.'